

VLADA REPUBLIKE HRVATSKE

Zagreb, 30. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o udjelu u neto isporučenoj električnoj energiji povlaštenih proizvođača kojeg su opskrbljivači električne energije dužni preuzeti od operatora tržišta električne energije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MINISTARSTVO GOSPODARSTVA I ODRŽIVOG RAZVOJA**

**PRIJEDLOG**

**UREDBA O UDJELU U NETO ISPORUČENOJ ELEKTRIČNOJ ENERGIJI POVLAŠTENIH PROIZVOĐAČA KOJEG SU OPSKRBLJIVAČI ELEKTRIČNE ENERGIJE DUŽNI PREUZETI OD OPERATORA TRŽIŠTA ELEKTRIČNE ENERGIJE**

**Zagreb, prosinac 2021.**

Na temelju članka 46. stavka 7. Zakona o obnovljivim izvorima energije i visokoučinkovitoj kogeneraciji („Narodne novine”, br. 138/21), Vlada Republike Hrvatske je na sjednici održanoj \_\_\_\_\_\_\_\_2021. godine donijela

**UREDBU**

**O UDJELU U NETO ISPORUČENOJ ELEKTRIČNOJ ENERGIJI POVLAŠTENIH PROIZVOĐAČA KOJEG SU OPSKRBLJIVAČI ELEKTRIČNE ENERGIJE DUŽNI PREUZETI OD OPERATORA TRŽIŠTA ELEKTRIČNE ENERGIJE**

**Članak 1.**

Ovom Uredbom određuje se udio izražen u postotku u neto isporučenoj električnoj energiji povlaštenih proizvođača električne energije kojeg su opskrbljivači električne energije dužni preuzeti od operatora tržišta električne energije po reguliranoj otkupnoj cijeni.

**Članak 2.**

Opskrbljivači električne energije dužni su preuzeti od operatora tržišta električne energije 60 % u neto isporučenoj električnoj energiji povlaštenih proizvođača električne energije.

**Članak 3.**

Stupanjem na snagu ove Uredbe prestaje važiti Uredba o udjelu u neto isporučenoj električnoj energiji povlaštenih proizvođača kojeg su opskrbljivači električne energije dužni preuzeti od operatora tržišta električne energije („Narodne novine”, br. 119/2019).

**Članak 4.**

Ova Uredba objavit će se u „Narodnim novinama”, a stupa na snagu 1. siječnja 2022. godine.

Klasa:

Urbroj:

Zagreb,

Predsjednik  
**mr. sc. Andrej Plenković,**v. r.

**OBRAZLOŽENJE**

Temeljem Zakona o obnovljivim izvorima energije i visokoučinkovitoj kogeneraciji („Narodne novine“, br. 138/21) opskrbljivači električne energije dužni su preuzeti udio izražen u postotku u neto isporučenoj električnoj energiji povlaštenih proizvođača električne energije koji su u sustavu poticaja Hrvatskog operatora tržišta energije d.o.o. (u daljnjem tekstu: HROTE d.o.o.), po reguliranoj otkupnoj cijeni koja iznosi 0,42 kn/kWh i to u postotku koji se određuje ovom Uredbom.

Uredba je prvi put donesena 2018. za 2019. godinu kada se preko burze uspješno trgovalo s 30% električne energije proizvedene u sustavu poticaja. Ista je izmijenjena 2019. za 2020. godinu, kada je HROTE d.o.o. na burzi trgovao sa 60% električne energije proizvedene u sustavu poticaja. Ova Uredba ima za cilj otvaranje tržišta, odnosno da opskrbljivači mogu tržišno nabavljati električnu energiju iz jeftinijih izvora bez obveze otkupa od strane HROTE d.o.o.

Međutim, u uvjetima poremećaja cijena kakav se bilježi u trećem kvartalu ove godine, udio koji se određuje Uredbom, po navedenoj cijeni, može značajno utjecati na stabiliziranje tržišta električne energije. Posebice je važno naglasiti da će opskrbljivači u odnosu na prethodnu Uredbu iz 2019. godine, biti u mogućnosti, u smislu obveznog otkupa dobiti 20% više električne energije po cijeni koja se predviđa da neće moći biti postignuta trgovanjem na burzi. U isto vrijeme HROTE d.o.o. će na burzi plasirati ostatak od 40% proizvodnje u sustavu poticanja.

Sredstva koja će temeljem ove Uredbe utjecati na projekcije primitka sredstava HROTE d.o.o. u 2022. godini biti će nadoknađena iz sustava trgovanja CO2 emisijama. Cilj je zadržati naknadu za obnovljive izvore energije na istoj razini od 10,5 lipa/kWh, te jednako tako, kao i do sada omogućiti umanjenje iste za elektrointenzivnu industrtiju i CO2 intenzivnu industriju, a sukladno Uredbi o kriterijima za plaćanje umanjene naknade za obnovljive izvore energije i visokoučinkovitu kogeneraciju („Narodne novine“, br. 57/2020) te odobrenom programu državnih potpora.

Udio u neto isporučenoj električnoj energiji povlaštenih proizvođača električne energije kojeg su opskrbljivači električne energije dužni preuzeti od operatora tržišta električne energije po reguliranoj otkupnoj cijeni je sukladno Zakonu o obnovljivim izvorima i visokoučinkovitoj kogeneraciji („Narodne novine”, br. 138/21) potrebno donijeti u tekućoj za slijedeću godinu, a kako bi opskrbljivači i HROTE d.o.o. pravovremeno imali definirana prava i obveze po ovom pitanju.